b'\n_START_ARTICLE_\nMassa d\'aire\n_START_PARAGRAPH_\nUna massa d\'aire, en meteorologia, \xc3\xa9s un volum d\'aire de gran extensi\xc3\xb3, les propietats f\xc3\xadsiques del qual, especialment temperatura i humitat, resulten uniformes en el pla horitzontal._NEWLINE_La seva mida generalment es troba entre els 500 i els 5000\xc2\xa0km\xc2\xb2. Verticalment pot arribar a tenir diversos quil\xc3\xb2metres i els seus car\xc3\xa0cters els obt\xc3\xa9 pel contacte perllongat sobre extenses superf\xc3\xadcies oce\xc3\xa0niques o continentals amb unes condicions superficials homog\xc3\xa8nies a les quals s\'anomena regions font. _NEWLINE_Els fronts meteorol\xc3\xb2gics separen les masses d\'aire amb diferents caracter\xc3\xadstiques de densitat (temperatura i/o humitat). _NEWLINE_El concepte de massa d\'aire va ser desenvolupat a Noruega pels meteor\xc3\xb2legs Bergeron i Bjerkness en la d\xc3\xa8cada de 1920, com una part de la seva teoria sobre el front polar._NEWLINE_El proc\xc3\xa9s a trav\xc3\xa9s del qual s\'adquireixen les caracter\xc3\xadstiques de les masses d\'aire \xc3\xa9s lent i per tant es formen en zones on es troben sistemes barom\xc3\xa8trics estacionaris, com el cintur\xc3\xb3 subtropical, Sib\xc3\xa8ria, Nord del Canad\xc3\xa0 i els dos pols terrestres.\n_START_SECTION_\nClassificaci\xc3\xb3 de les masses d\'aire\n_START_PARAGRAPH_\nLa classificaci\xc3\xb3 de Bergeron \xc3\xa9s la m\xc3\xa9s acceptada a nivell mundial, per\xc3\xb2 n\'hi ha d\'altres m\xc3\xa9s afinades aplicades en diverses regions del planeta. La massa d\'aire s\'expressa amb tres lletres. La primera lletra les seves propietats d\'humitat, amb la lletra c per les masses d\'aire continentals (seques) i la lletra m per les masses d\'aire mar\xc3\xadtimes (humides). La segona lletra descriu les caracter\xc3\xadstiques de temperatura de la seva regi\xc3\xb3 font: T per a la regi\xc3\xb3 font tropical, P per la regi\xc3\xb3 font polar, A per \xc3\xa0rtica o regi\xc3\xb3 ant\xc3\xa0rtica, M per la regi\xc3\xb3 mons\xc3\xb2nica, E per Equatorial, i S per l\'aire superior (aire sec format per una davallada significativa d\'aire atmosf\xc3\xa8ric). La tercera lletra es fa servir per designar l\'estabilitat de l\'atmosfera terrestre. Si la massa d\'aire \xc3\xa9s m\xc3\xa9s freda que la terra que t\xc3\xa9 a sota, s\'etiqueta amb una k. Si la massa d\'aire \xc3\xa9s m\xc3\xa9s c\xc3\xa0lida que la terra que t\xc3\xa9 a sota, s\'etiqueta amb una w._NEWLINE_Les masses d\'aire d\'origen oce\xc3\xa0nic es designen amb una "m" min\xc3\xbascula ("mar\xc3\xadtima"), mentre que les masses d\'aire d\'origen continental es designen amb una "c" min\xc3\xbascula ("continental"). Les masses d\'aire tamb\xc3\xa9 es designen com \xc3\x80rtica ("A", o "AA" en masses d\'aire ant\xc3\xa0rtiques), polar ("P"), tropical ("T"), o equatorial ("E"). Aquests dos jocs d\'atributs es fan servir en combinacions depenent de la massa d\'aire que es descrigui. Per exemple, una massa d\'aire originada sobre el desert del sud-oest dels Estats Units a l\'estiu pot ser designada "cT". Una massa d\'aire originada sobre el nord de Sib\xc3\xa8ria a l\'hivern es pot indicar com "cA". Una "S" en maj\xc3\xbascula es pot fer servir per designar una massa d\'aire anomenada "superior". Aix\xc3\xb2 es pot veure com un assecament i esclafament adiab\xc3\xa0tic per descens. Al sud d\'\xc3\x80sia una "M"maj\xc3\xbascula (de "mons\xc3\xb3") es fa servir de vegades per a masses d\'aire en r\xc3\xa8gim de mons\xc3\xb3 d\'estiu._NEWLINE_L\'estabilitat d\'una massa d\'aire es pot indicar fent servir una tercera lletra, ja sigui una "k" (massa d\'aire m\xc3\xa9s freda que la superf\xc3\xadcie de terra que t\xc3\xa9 a sota) o "w" (massa d\'aire m\xc3\xa9s c\xc3\xa0lida que la superf\xc3\xadcie de terra que t\xc3\xa9 a sota)._NEWLINE_Una altra convenci\xc3\xb3 \xc3\xa9s utilitzar aquests s\xc3\xadmbols per indicar la modificaci\xc3\xb3 o transformaci\xc3\xb3 d\'un tipus de massa d\'aire en un altre. Per exemple una massa d\'aire \xc3\xa0rtica despla\xc3\xa7ant-se sobre el golf d\'Alaska es pot designar com "cA-mPk".'